ኃይማኖትን በተመለከተ አቶ ሄኖክ ሲናገሩ፤ በግቢ ውስጥ ምንም አይነት ኃይማኖታዊ እንቅስቃሴ መደረግ የለበትም ይላሉ፡፡ አገሪቱ የምትመራበት ሕገ መንግሥት ኃይማኖት ከትምህርት ተቋማት ጋር ግንኙነት እንደሌለው የሚያመለክት መሆኑን ያስታውሳሉ፤ ተማሪዎችም መተዳደር ያለባቸው በሕገ መንግስታዊ ሥርዓቱ እንደሆነ ይገልጻሉ፡፡ የኃይማኖት ነጻነት ስላለም የትኛውም ተማሪ የሚፈልግበት የእምነት ተቋም ሄዶ የራሱን ሃይማኖታዊ ሥርዓት መፈጸም ይችላል፡፡ በግቢ ውስጥ ግን የሁሉም እምነት ተከታይ ስላለ አንዱ የአንዱን ማንኳሰስም ሆነ ኃይማኖታዊ ስርዓትን መፈጸም ከአንድ ጨዋ ተማሪ የማይጠበቅ መሆኑን ነው የሚናገሩት፡፡ «ይሁንና በዚህ በኩል ምንም ችግር አጋጥሞን አያውቅም፡፡ አልፎ አልፎ ችግሮች ቢፈጠሩም በሌሎች አለመግባባቶች እንጂ በኃይማኖት የተነሳ ግጭት ተፈጥሮ አያውቅም፤ ተማሪው በዚህ ላይ እርስ በእርሱ የተከባበረ ነው» በማለት ይገልጻሉ፡፡
